**ДО ОБЩИНСКИ СЪВЕТ**

**ГРАД АПРИЛЦИ**

### ПРЕДЛОЖЕНИЕ

#### ОТ Д-Р МЛАДЕН МАКСИМОВ ПЕЛОВ – КМЕТ НА ОБЩИНА АПРИЛЦИ

**ОТНОСНО:** *Даване съгласие за ползване на част от събраните средствата от отчисленията за обезвреждане на отпадъци по чл.20 от Наредба №7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци, за закупуване на компактор за обезпечаване работата на Регионално депо за неопасни отпадъци на общините Троян и Априлци.*

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ОБЩИНСКИ СЪВЕТНИЦИ,**

Регионалното депо за неопасни отпадъци на което двете общини Троян и Априлци, депонират отпадъците си е въведено в експлоатация в началото на 2002 г. Закупеният със средства от ПУДООС компактор през изминалите години се е амортизирал и е бракуван. От няколко години на депото работи верижен булдозер. След направените анализи за работата на Регионалното депо за неопасни отпадъци се установи, че основната причина за намаляващите му свободни обеми е недостатъчното уплътняване на отпадъците с работещата в момента техника - верижен булдозер. Компакторите намаляват обема на депонираните отпадъци почти двойно, с което се увеличават годините за експлоатация на депото.

За обезпечаване нормалната дейност на „Регионално депо за неопасни отпадъци на общините Троян и Априлци“ има нужда да бъде закупена специализирана техника - Специализирана машина за разстилане, компактиране и трамбоване на отпадъци на Регионално депо – компактор.

Възможността за финансиране е по реда на чл. 64 от ЗУО и чл. 24 от Наредба № 7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъците. Съгласно чл. 24, ал.1, т.3 от Наредбата тези средства могат да се използват за осигуряване на други съоръжения и инсталации, необходими за изпълнение на изискванията на ЗУО и на подзаконовите нормативни актове по прилагането му, както и за извършването на последващи разходи, свързани с изградените съоръжения и инсталации за оползотворяване на отпадъци.

В сметките на РИОСВ – Плевен за Регионалното ни депо по чл.64 от ЗУО са събрани следните средства: на Община Троян по чл.64 в РИОСВ към 28.02.2019 г. – 1 110 171,22 лв. и на Община Априлци по чл.64 в РИОСВ към 28.02.2019 г. – 244 383,64 лв.

С част от тези средства 600 000 лв. се предвижда да бъде съфинансиран проекта за изграждане на инсталация за предварително третиране и инсталация за компостиране, на Община Троян – 540 000 лв. и на Община Априлци – 60 000 лв. Свободните средства на Община Троян и Община Априлци към момента са съответно 570 171,22 лв. и 184 383,64 лв., които могат да се използват съобразно чл.24 от Наредба № 7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъците.

##### В тази връзка предлагам на Общински Съвет Априлци да приеме следния ПРОЕКТ за

**РЕШЕНИЕ:**

На основание чл.21, ал.1, т.23 от Закона за местното самоуправление и местната администрация, във връзка с чл.64, ал.4 от Закона за управление на отпадъците и чл.24, ал.1, т.3 от Наредба №7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци, Общински съвет – Априлци:

**РЕШИ**:

1. Дава съгласие за ползване на част от натрупаните средствата, в размер до 30 000 лева, представляващи отчисления по чл.20 от Наредба №7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на битови отпадъци от община Априлци на Регионално депо за неопасни отпадъци на общините Троян и Априлци, за закупуване на:

- Специализирана машина за разстилане, компактиране и трамбоване на отпадъци на Регионално депо Троян – Априлци – компактор – втора употреба - 1 брой.

**Д-Р МЛАДЕН ПЕЛОВ**

*Кмет на Община Априлци*